Lusansu lwa 67: Yosafate Obundidi Yave e Vuvu
NGA ozeye aki nani awaya ye adieyi bevanganga? Ku vita bekwendanga. Ana bavitidi o ntu mu yimbila bena. Nanga olenda yuvula: ‘Ekuma ayimbidi ke bena ye nsosolo ko ngatu madionga?’ Tusinga zaya ekuma.
O Yosafate ntinu a makanda mole ma Isaele. Wazinganga muna lumbu ya Akabi yo Izebele wa ntinu a makanda 10. Kansi, Yosafate ntinu ambote, o Asa w’es’andi mpe ntinu ambote kakala. Ozevo, nkangu wa kintinu kia makanda mole kuna sude zingu kiambote bakala kiau.
Kansi, owau vabwidi diambu dimwesese nkangu o wonga. Basamunwini Yosafate vo: ‘Ndong’ayingi izidi kunwanisa, ituka kuna Moabe, Amone ye muna Mongo a Seyire.’ Ndonga muna Aneyisaele balungalakene muna Yerusaleme mu lomba lusadisu kwa Yave. Bele muna tempelo, o Yosafate osambidi vo: ‘Yave wa Nzambi eto, ke tuzeye edi tuvanga ko. Ke tuna ye ngolo ko muna ndonga ya makesa mama. Lusadisu lwaku tuvava.’
O Yave owidi e sambu kiau. Otumini ntaudi andi kavovesa nkangu vo: “E vita ke yeno ko, ya Nzambi kaka. Ke nuvwa mfunu a nwana ko; nukiatama, yo mona mpuluz’a Yave muna yeno.”
Muna lumbu kia landa muna mene o Yosafate ovovese nkangu vo: ‘Nubunda Yave e vuvu.’ Osidi ayimbidi kuna ntu a makesa. Bayantikidi o yimbila yo kembela Yave ekolo bayendanga. Nga ozeye edi diabwa vava bafinama kuna fulu kia vita? Yave oyambwidi vo makesa m’atantu bavondaziana. Vava Aneyisaele baluaka, ke vasala kana mosi ko, yau awonso bafwa.
Nga ke diangangu ko kavanga o Yosafate mu bunda Yave e vuvu? Oyeto mpe diangangu tuvanga avo tubunda Yave e vuvu.
1 Ntinu 22:41-53; 2 Tusansu 20:1-30.
Yuvu
- Nani i Yosafate? Mu lumbu ya nani kazinganga?
- Ekuma Aneyisaele bamwena wonga? Ndonga muna Aneyisaele Adieyi bavanga?
- O Yave nkia mvutu kavana muna sambu kia Yosafate?
- O Yave nkia diambu kavanga una vita ke yayantikidi ko?
- Nki’elongi tulongokele mu kuma kia Yosafate?
Yuvu yakaka
- Tanga 2 Tusansu 20:1-30.
O Yosafate aweyi kasongela dina bafwete vanga selo yakwikizi ya Nzambi vava bekalanga mu mpasi? (2 Tus. 20:12; Nku. 25:15; 62:1)
O Yave wantu kasadilanga muna zayisa luzolo lwandi kwa nkangu. Nani kesadilanga o unu? (2 Tus. 20:14, 15; Mat. 24:45-47; Yoa. 15:15)
Vava kibwa e “vit’a lumbu kianene kia Nzambi” aweyi e nkal’eto ifwananena ye ya Yosafate? (2 Tus. 20:15, 17; 32:8; Lus. 16:14, 16)
Nze Anelevi nkia lusadisu bevananga aviti a nzila ye missionário o unu mu samuna nsangu zambote muna nza yawonso? (2 Tus. 20:19; Roma 10:13-15; 2 Tim. 4:2)
tsn_Latn bam_Latn kon_Latn kon_Latn kon_Latn kon_Latn sag_Latn kon_Latn umb_Latn kon_Latn kon_Latn kon_Latn kon_Latn kmb_Latn umb_Latn kon_Latn kon_Latn kon_Latn kmb_Latn kon_Latn